《乐神曲录三 其一 太湖神》
元代·沈贞

波震荡兮具区，既底定兮奠神之居。芙盖兮菱车，导翠鼋兮文之。

神之来兮孰俱？后子皮兮前灵胥。与神游兮湖之浒，冲风息兮极浦。

有倡兮妙舞，有冽兮清酤。神饱聿归兮或返而顾，灌吾田兮受神之祜。

作者简介：长兴人，字元吉，号茶山老人。元末，隐居横玉山中。笃学，博通经史，尤长于诗。安贫乐道。